MUNICIPIUL SATU MARE

CABINET PRIMAR

Nr. 48166/19.08.2026
Primarul Municipiului Satu Mare, Kereskényi Gábor,
În temeiul prevederilor art. 136 alin. (1) din O.U.G. nr.57/2019 privind Codul Administrativ, cu modificările și completările ulterioare, îmi exprim inițiativa de promovare a proiectului de hotărâre privind aprobarea modificării Hotărârii Consiliului Local al municipiului Satu Mare nr. 311/09.09.2022, proiect în susținerea căruia formulez următorul:
REFERAT DE APROBARE

Prin Hotărârea Consiliului Local Satu Mare nr. 311/09.09.2022 a fost stabilit sediul principal al Unității de Învățământ Creșa Satu Mare în imobilul situat în municipiul Satu Mare, str. Wolfenbuttel nr. 8-10, spațiu pus la dispoziție de Parohia Reformată nr. II Satu Mare, în baza Protocolului de Colaborare nr. 99/20.01.2022.
Având în vedere necesitatea dezvoltării activității unității de învățământ și ținând cont că spațiile existente în clădirea obiectivului nou finalizat situat pe strada Iuliu Coroianu nr. 46, Satu Mare (Creșa Grădina Fermecată), permit o organizare optimă a departamentelor noastre, se impune schimbarea sediului principal al Unității de Învățământ Creșa Satu Mare în cadrul imobilului din strada Iuliu Coroianu nr. 46, loc. Satu Mare.

Schimbarea sediului principal este justificată de necesitatea asigurării unor condiții adecvate pentru desfășurarea activității unității de învățământ, precum și de creșterea eficienței organizatorice și administrative.

În acest sens, stabilirea sediului principal în imobilul din str. Iuliu Coroianu nr. 46 prezintă următoarele avantaje:

· utilizarea corespunzătoare a infrastructurii nou create în cadrul obiectivului „Creșa Grădina Fermecată”;

· standarde înalte de calitate și condiții adecvate cerințelor actuale din învățământul antepreșcolar prin asigurarea unui spațiu adecvat desfășurării activităților specifice învățământului antepreșcolar;
· îmbunătățirea condițiilor de organizare și desfășurare a activităților administrative și funcționale ale unității;
· eficientizarea circuitelor administrative și a gestionării resurselor;
· optimizarea costurilor administrative,
· crearea unui cadru unitar pentru desfășurarea activităților specifice unității de învățământ.

Totodată, prin stabilirea noului sediu principal se asigură concordanța dintre organizarea administrativă a Unității de Învățământ Creșa Satu Mare și infrastructura pusă la dispoziția acesteia pentru desfășurarea activității.

Față de cele prezentate, precum și în considerarea necesității asigurării unor condiții corespunzătoare pentru desfășurarea activității Unității de Învățământ Creșa Satu Mare, supun spre dezbatere și adoptare Consiliului Local al Municipiului Satu Mare proiectul de hotărâre privind aprobarea modificării Hotărârii Consiliului Local Satu Mare nr. 311/09.09.2022.

